ନୂଆଦିଲ୍ଲୀଃ ଭାରତକୁ ପୁଣିଥରେ ଉସୁକାଇବା ପାଇଁ ଉଦ୍ୟମ ଆରମ୍ଭ କରିଛି ପାକିସ୍ତାନ । ମଙ୍ଗଳବାର ଇମ୍ରାନ ଖାଁ ସରକାର ଜାରି କରିଥିବା ପାକିସ୍ତାନର ନୂଆ ନକ୍ସାରେ ଲାଦାଖ, ଜାମ୍ମୁକାଶ୍ମୀର ସହିତ ଗୁଜରାଟର ଜୁନାଗଡ଼ ଓ ସରକ୍ରିକକୁ ମଧ୍ୟ ନକ୍ସାରେ ପାକିସ୍ଥାନର ଅଞ୍ଚଳ ବୋଲି ଦର୍ଶାଇଛି ।
ଏହି ନୂଆ ନକ୍ସାରେ ଜାମ୍ମୁକାଶ୍ମୀରକୁ ଭାରତ ଅବୈଧ ଭାବରେ ଜବରଦଖଲ କରିଥିବା ଦର୍ଶାଯାଇଛି । ପାକିସ୍ଥାନ ସରକାରଙ୍କ ଅଧିକାରୀକ ସୂଚନା ଅନୁସାରେ ଏହି ନୂଆ ନକ୍ସା ପାକିସ୍ଥାନର ପାଠ୍ୟକ୍ରମରେ ସାମିଲ କରାଯାଇଛି । ଜାମ୍ମୁକାଶ୍ମୀରରୁ ୩୭୦ ଧାର ଉଚ୍ଛେଦ ଓ ସ୍ବତନ୍ତ୍ର ରାଜ୍ୟ ମାନ୍ୟତା ପ୍ରତ୍ୟାହାରର ବର୍ଷପୂର୍ତିର ଗୋଟିଏ ଦିନ ପୂର୍ବରୁ ପାକିସ୍ଥାନ ଏପରି ନୂଆ ବିବାଦ ସୃଷ୍ଟି କରାଇଛି ।
ପ୍ରଧାନମନ୍ତ୍ରୀ ଇମ୍ରାନ ଖାଁ କ୍ୟାବିନେଟ୍ ବୈଠକରେ ଜାମ୍ମୁକାଶ୍ମୀରକୁ ପ୍ରଥମଥର ପାଇଁ ନିଜର ଅଂଶ ବୋଲି ଦାବି କରିବା ସହ ପାକିସ୍ଥାନର ନୂଆ ରାଜନୈତିକ ନକ୍ସାକୁ ମଞ୍ଜୁରୀ ଦେଇଛନ୍ତି । ଏହି ଅବସରରେ ସେ କହିଛନ୍ତି ଯେ ଏହି ନୂଆ ନକ୍ସାକୁ ଦେଶର ସମସ୍ତ ରାଜନୈତିକ ଦଳ ଓ ଜନସାଧାରଣ ସମର୍ଥନ ଦେଇଛନ୍ତି । ଏହି ନକ୍ସା ଗତବର୍ଷ ଜାମ୍ମୁକାଶ୍ମୀର ପ୍ରସଙ୍ଗ ନେଇ ଭାରତ ସରକାରଙ୍କ ୫ ଅଗଷ୍ଟ ନିଷ୍ପତ୍ତିର ବିରୋଧ କରୁଛି ।
